  Майя Бывальцева Ижкарысь команда Костромаын Фейерверкъёслэн фестивалязы куинетӥ инты басьтӥз. «Серебряная ладья» фестивале яркыт номеръёсын вуизы Крымысь, Латвиысь, Ижкарысь, Пензаысь командаос, ивортэ улосвыл губернаторлэн пресс-службаез. «11 ар ӵоже фестиваль Кострома улосвыллэн тодметэз луиз. Фестивале пыриськисьёс котькуд ар паймыто но шумпотто. Россиын кинолэн арез улсын командаос яратоно кинофильмъёсысь крезьгуръёс улсын композициоссэс дасязы. Оскисько, ми паймымон возьматонъёсты адӟомы!», — вазиськиз фестивале пыриськисьёслы Кострома улосвыллэн губернаторез Сергей Ситников. Таяз арын ужрад Россиысь кинолэн арезлы сӥземын вал бере, возьматонъёс Совето Союз вакытысь но туала Россиысь яратоно кинофильмъёсысь крезьгуръёс улсын мынӥзы: «Бриллиантовая рука», «Иван Васильевич меняет профессию», «Неуловимые мстители», «Битва за Севастополь», «Елки 3» но мукетъёсыз. Конкурсэ пыриськытэк номеръёссэ возьматӥзы Костромаысь «Пиромагия» команда но кылем арын вормисьёс — Москва улосвылысь Реутов карысь «Салюты лучших коллекций». Таяз арын вормиз Симферопольысь «Пиро-шоу» команда, кыкетӥ — Ригаысь «Svetku-аgentura», куинетӥ — Ижкарысь «Фейерверк-мастер». Тегъёс: Лулчеберет Ижкар Россия фестиваль  